春初過王仲禮教授小園
作者：曾幾
朝代：宋

paragraphs: 幽居倦孤寂，俗駕難追攀。
相攜笻九節，徑造茅三間。
王卿貧無事，况得獨冷官。
衡門靜如水，委巷深于山。
自言學爲圃，雖小殊可觀。
始至度略彴，徐行轉闌干。
當階藝紅藥，坐待青春還。
春還未數日，草樹猶清寒。
殷勤小梅花，一笑冰雪顔。
煑茗當酒醴，言詩替吹彈。
君知靜中勝，得此良獨難。
相戒勿浪出，黄塵點人冠。